Oplos van waterkrisis begin by munisipaliteite | Netwerk24
Deur Brian Gouveia, Bloemfontein 06 Desember 2019 00:01
Pres. Cyril Ramaphosa en ons water-en-sanitasie-minister, Lindiwe Sisulu, is vol planne om die land se waterprobleme op te los.
Ja, ons waterstelsels is oorontgin en ondergrondse bronne word kwaai leeggetap.
Die fokus moet egter heel eerste op ons hopelose munisipaliteite val.
Derduisende liters water loop in die strate weg as gevolg van vernielde infrastruktuur wat nie onderhou word nie.
Rioolstelsels is hopeloos. Riool loop nie net in ons strate in nie, maar onverwerkte riool vloei van flenters aanlegte in ons riviere in.
Kyk net die toestand van die Vaalrivier.
Al die kleiner strome voer uiteindelik die groot riviere en damme met riool. Dit syfer ook in die ondergrondse stelsels in.
Ons hoor te veel van planne en goed wat gaan gebeur, maar sien dit nie.
Die probleem moet eers op plaaslike vlak opgelos word.
En daarvoor is die aanstelling van kundiges nodig, en nie nog kaderaanstellings nie.
Eers wanneer die probleme op plaaslike vlak opgelos is, kan die regering begin dink aan goed soos verdampingsvermindering, die ontginning van water uit misweer en wolkbespuiting (natuurlik ook met kundiges en nie met kaders nie).
Meer oor: Lindiwe Sisulu | My Stem